b'\n_START_ARTICLE_\nPetina Gappah\n_START_SECTION_\nNuoruus ja opiskelu\n_START_PARAGRAPH_\nPetina Gappah syntyi vuonna 1971 Sambiassa, mihin h\xc3\xa4nen vanhempansa olivat t\xc3\xb6iden per\xc3\xa4ss\xc3\xa4 muuttaneet Rhodesiasta, miss\xc3\xa4 mustaihoisten oli vaikea saada t\xc3\xb6it\xc3\xa4. Perhe palasi Rhodesiaan, kun Petina oli yhdeks\xc3\xa4n kuukauden ik\xc3\xa4inen. Perhe asui Rhodesiassa mustille tarkoitetussa townshipiss\xc3\xa4. Zimbabwen itsen\xc3\xa4istytty\xc3\xa4 he muuttivat Harareen asuinalueelle, joka oli aiemmin tarkoitettu vain valkoihoisille. Petina oli koulunsa ensimm\xc3\xa4isi\xc3\xa4 mustaihoisia oppilaita._NEWLINE_Gappah halusi jo nuorena kirjailijaksi ja toimittajaksi, mutta h\xc3\xa4nen is\xc3\xa4ns\xc3\xa4 toivoi tytt\xc3\xa4rest\xc3\xa4\xc3\xa4n asianajajaa. Gappah opiskelikin oikeustiedett\xc3\xa4 Zimbabwen yliopistossa. H\xc3\xa4n muutti vuonna 1995 It\xc3\xa4valtaan, miss\xc3\xa4 h\xc3\xa4n suoritti kansainv\xc3\xa4lisen kauppaoikeuden tohtorintutkintoa. Samalla h\xc3\xa4n teki maisteriopintoja Cambridgen yliopistossa.\n_START_SECTION_\nAsianajajana ja kirjailijana\n_START_PARAGRAPH_\nGappahin ensimm\xc3\xa4inen ty\xc3\xb6 valmistumisensa j\xc3\xa4lkeen oli Maailman kauppaj\xc3\xa4rjest\xc3\xb6 WTO:n vetoomuselimess\xc3\xa4, mik\xc3\xa4 on tuomioistuin, mihin valtioiden v\xc3\xa4liset kauppaerimielisyydet vied\xc3\xa4\xc3\xa4n viimeisen\xc3\xa4. Gappahin teht\xc3\xa4viin kuului l\xc3\xa4hinn\xc3\xa4 tuomioiden laatimisen avustaminen. H\xc3\xa4n on kertonut, ett\xc3\xa4 teht\xc3\xa4v\xc3\xa4n ansiosta h\xc3\xa4n oppi kirjoittaman selke\xc3\xa4\xc3\xa4 ja tarkkaaa kielt\xc3\xa4. Gappah siirtyi vuonna 2002 WTO-lakiaputoimiston asianajajaksi. H\xc3\xa4nen teht\xc3\xa4v\xc3\xa4n\xc3\xa4\xc3\xa4n oli toimistossa avustaa WTO:n riitojen selvitt\xc3\xa4misess\xc3\xa4 sek\xc3\xa4 antaa lakitieteellisi\xc3\xa4 mielipiteit\xc3\xa4 ja opetusta WTO:hon liittyv\xc3\xa4st\xc3\xa4 laista._NEWLINE_Gappah oli haaveillut pitk\xc3\xa4\xc3\xa4n kirjoittamisesta, mutta h\xc3\xa4n ei ollut omien sanojensa mukaan l\xc3\xb6yt\xc3\xa4nyt omaa \xc3\xa4\xc3\xa4nt\xc3\xa4ns\xc3\xa4. Gappahin mukaan k\xc3\xa4\xc3\xa4nnekohta oli h\xc3\xa4nen vuonna 2006 kirjoittamansa tarinansa. Seuraavien 18 kuukauden aikana h\xc3\xa4n kirjoitti 22 tarinaa. Gappah teki julkaisusopimuksen Faberin kanssa sen j\xc3\xa4lkeen, kun er\xc3\xa4s agentti oli n\xc3\xa4hnyt h\xc3\xa4nen tarinansa Prospect-lehdess\xc3\xa4. Gappahin esikoisteos Tanssimestari ja muita tarinoita Zimbabwesta julkaistiin vuonna 2009. Se oli kansainv\xc3\xa4lisesti kehuttu kirja, ja Gappah palkittiin muun muassa Guardianin esikoiskirjapalkinnolla._NEWLINE_Gappahin ensimm\xc3\xa4inen romaani oli vuonna 2015 julkaistu Muistojen kirja, jossa kerrotaan albiinonaisesta Memoryst\xc3\xa4, jonka sanotaan murhanneen ottois\xc3\xa4ns\xc3\xa4. Gappahin kiinnostus lakiin ja oikeudenmukaisuuteen tulee selv\xc3\xa4sti ilmi vuonna 2016 julkaistussa novellikokoelmassa Rotten Row. Gappah oli vuoden 2017 Berliiniss\xc3\xa4 Berliner K\xc3\xbcnstlerprogramm des DAADin residenttitaiteilijana, miss\xc3\xa4 h\xc3\xa4n kirjoitti valmiiksi romaaninsa Pimeydest\xc3\xa4 loistaa valo (2019). Siin\xc3\xa4 Gappah k\xc3\xa4sittelee Afrikan tuntematonta siirtomaahistoriaa ja kertoo kuolleen tutkimusmatkailija David Livingstonen ruumista l\xc3\xa4pi Afrikan kantaneita afrikkalaisista._NEWLINE_Gappah muutti Berliinist\xc3\xa4 Harareen, miss\xc3\xa4 h\xc3\xa4n toimi tammikuusta 2018 elokuulle 2019 Zimbabwen uuden hallinnon kansainv\xc3\xa4lisen kaupan ja sijoitusten neuvonantajana.'